»Det danske vejr er Ga-Jol-vejr,« står bøjet i neon på taget af Vesterbrogade nr. 13 i København. Ga-Jol-manden med paraplyen har reklameret for halspastiller siden 1969, og lige siden fotograf Anders Giversen var helt lille, har han drømt om at klatre derop og hilse på.»Den er ikonisk, den reklame, også dengang den stod ude hos Galle og Jessen ved Hans Knudsens Plads, inden de flyttede den til Vesterbrogade. En dag opdagede jeg et stillads længere nede af vejen – og hov, hvad nu hvis jeg klatrede op ad det?«Anders Giversen steg til vejrs i nattemørket og kravlede langs tagene for at nå sit mål. Det var svært at møde Ga-Jol-manden, husker han.»Jeg måtte sidde overskrævs på en skrå tagryg og møve mig frem. Og svinge mig uden om skorstenene – det var lidt sketchy. Et sted kunne jeg kravle ind i et tørloft og ud gennem et vindue på den anden side ... Og så stod jeg pludselig ved reklamen. Endelig.«Om manden med paraplyen var starten på det hele, ved Anders Giversen ikke, men fascinationen for højder er fortsat. Han er den ene del af fotografteamet CphCph , der i et årti har besteget Københavns tage, kraner og højhuse for at tage fotos fra toppen af verden.De ’susen i maven’-indgydende fotos kan nydes i bogen Natten er Vores fra 2014, som også er et slags tidsbillede på en skyline i forandring. På et København, som er begyndt at skyde i vejret.For der er aktuelt 44 nye højhuse på vej i hovedstaden. Altså byggeri i over 40 meters højde eller huse, »der i forhold til deres omgivelser opfattes som høje«, viser enfra maj 2016 over højhuse, som enten er under opførelse eller vedtaget i lokalplanen.Indre By er fredet, men ellers skyder tårnene op på Nørrebro, Vesterbro og Valby, i Nordhavn og på begge sider af Amager, der mere og mere ligner det ’Københavns Manhattan’, som øens ejendomsmæglere i årevis har smisket om.Anders Giversen glæder sig til højhusene, som en bjergbestiger glæder sig ved base camp. Flere københavnere i denne artikel deler ikke hans begejstring. For dem indvarsler stålkolosserne et neoliberalistisk opgør med den hundred år gamle filosofi med lave karreer, der har gjort hovedstaden til en levende og attraktiv by.Det er store ord at bruge om tårne. Men måske ikke for store netop for tårne. Hvad er det egentlig, vi efterlader i skyggerne, når vi bygger ind i himlen?